作者:宋之問
標題:洞庭湖
內容:地盡天水合，朝及洞庭湖。初日當中湧，莫辨東西隅。晶耀目何在，瀅熒心欲無。靈光晏海若，遊氣耿天吳。張樂軒皇至，徵苗夏禹徂。楚臣悲落葉，堯女泣蒼梧。野積九江潤，山通五嶽圖。風恬魚自躍，雲夕雁相呼。獨此臨泛漾，浩將人代殊。永言洗氛濁，卒歲為清娛。要使功成退，徒勞越大夫。